En marxa la campanya de Bo Compra
03 de setembre de 2020

La campanya de Bo Compra per a la promoció del xicotet i mitjà comerç local de l'Eliana ha arrancat aquesta setmana amb gran acceptació per part d'empresaris i consumidors. La ciutadania pot beneficiar-se de descomptes de fins al 50% en les seues compres en els més de 80 establiments de la localitat adherits, entre els quals es troben comerços d'alimentació, moda, farmàcies, bars, restaurants i serveis com a perruqueria i estètica, autoescoles o tintoreries.

L'èxit de la iniciativa ha sigut tal que alguns comerços han esgotat en pocs dies tots els bons, per valor total de 2.500 euros. I és que l'objectiu de la campanya, que durarà fins al pròxim 31 d'octubre, és reimpulsar les vendes després d'un estiu marcat per la crisi econòmica provocada pel Covid-19, així com garantir la continuïtat de l'activitat comercial en la localitat.

Els clients hauran de buscar el logo de la campanya a la porta dels establiments participants. En el moment d'abonar la compra el comerciant els entregarà el bo per a emplenar amb les seues dades. Els descomptes s'aplicaran a compres superiors a 10 euros, independentment que el mitjà de pagament triat siga en efectiu o en targeta.

L'import màxim finançat a través d'aquests bons, siga com siga l'import total de la venda, serà de 100 euros, excepte per al comerç al detall de mobles i electrodomèstics que serà de 300 euros. És a dir, els consumidors podran realitzar compres per un valor superior però se li descomptaran solament 50 euros o 150 en el cas de mobiliari i electrodomèstics. Cada consumidor o consumidora es podrà beneficiar d'aquest programa una sola vegada per establiment.

La regidora de Promoció Econòmica, Marta Andrés, s'ha mostrat molt satisfeta amb l'acolliment per part de la ciutadania que, com a consumidor final, es pot beneficiar d'importants descomptes sense eixir de la localitat. “Es tracta d'una aposta molt important per a les arques municipals que busca mobilitzar un total de 600.000 euros, dels quals l'Ajuntament aportarà la meitat per a animar les compres a l'Eliana”, ha declarat.